Кръстьо Станишев
Светулка

chitanka.info

В празна бобова шушулка

шушна-мушна се светулка.

Мигна-смигна, но едва.

И се сгуши след това.

Сгуши се като във люлка

уморената светулка.

Лампичката угаси.

И за сън се нагласи.

Ех, ще се наспи! Но… чакай!

Викна ли за помощ някой?

Кой — залутан в мрака, — кой

сепна късния покой?

В миг от люлката-шушулка

скокна малката светулка.

Светна лампичката… — Хей,

тук съм, не плачи, недей!

Сам не си, не се окайвай!

Потърпи, не се отчайвай!

Подир миг ще долетя.

Твоя път ще осветя…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.